Болэ Руслан Зэныбжьэгъугъэм и кубокыр етIуанэу къехь
Къэрал Щхьэхуитхэм я Зэныбжьэгъугъэм (СНГ) и кубокыр къэхьынымкIэ щIалэгъуалэ гуп къыхэхахэм футболымкIэ я зи чэзу зэхьэзэхуэр Санкт-Петербург вэсэмахуэ щиухащ. Урысей Федерацэм и командэ нэхъыщхьэм хэту абы текIуэныгъэр щызэIэригъэхьащ ди лъахэгъу Болэ Руслан.
Болэ Руслан (я кум дэтщ) и ныбжьэгъухэм я гъусэу ехъулIэныгъэр егъэлъапIэ.
Гупхэм щекIуэкIа зэпеуэхэм япэ увыпIэхэр къыщызыхьа Урысей Федерацэмрэ Молдовэмрэ я командэ къыхэхахэр финалым щызэIущIат. Болэ Руслан зи гъуащхьауэ ди къэралым и щIалэгъуалэ гупыр я хьэрхуэрэгъухэм хэпщIыкIыу ефIэкIащ икIи 4:2-уэ текIуэри, Зэныбжьэгъугъэм и кубокымрэ дыщэ медалхэмрэ зыIэрагъэхьащ.
Адыгэ щIалэм ар и етIуанэ ехъулIэныгъэшхуэщ. Илъэсищ ипэкIи Урысей Федерацэм и щIалэгъуалэ гупым хэту абы Зэныбжьэгъугъэм и кубокыр зыIэригъэхьауэ щытащ.
Фигу къэдгъэкIыжынщи, Болэ Руслан футболым зыщыхуигъэсари, топ джэгун щригъэжьари «Спартак-Налшыкырщ». ИужькIэ ар зыхагъэхьащ премьер-лигэм зыкъыщызыгъэлъагъуэ «Краснодар»-м. Абы Астрахань и «Волгарь»-м бэджэнду пIалъэкIэ иритыжауэ япэ дивизионым щекIуэкI зэхьэзэхуэм хэтщ.
Хьэтау Ислъам.
